**Focus on Open Science**

**Chapter VIII: Belgrade**

Универзитетска библиотека „Светозар Марковић“ са партнерским институцијама организује међународну радионицу **Focus on Open Science**  у понедељак, 12. новембра 2018. од 10 до 16 часова.

Радионица ће се одржати у свечаној сали Библиотеке на првом спрату.

У оквиру радионице наступиће најеминентнији светски стручњаци из ове области: Dr. Paul Ayris (University College London, UK), Giannis Tsakonas, LIBER (Association of European Research Libraries), Dr. Ignasi Labastida i Juan (Universitat de Barcelona), Vanessa Proudman (директор SPARC Europe), Миро Пушник (директор Централне техничке књижнице, Универзитет Љубљана, Словенија).

*Отворена наука* подразумева реализацију четири циља:

1. Отворени приступ научној литератури,
2. Доступност података прикупљених у научним истраживањима,
3. Транспарентност научне комуникације и методологије,
4. Развој дигиталне инфраструктуре која омогућава остваривање наведених циљева.

Реализација ових циљева треба да допринесе већој видљивости научних резултата, већој повезаности између науке и привреде, односно између науке и друштва у целини, као и развоју нових истраживања. Циљеви *отворене науке* реализују се уз пуну заштиту етичких норми, ауторских права и права интелектуалне својине.

Европска комисија је донела *Open Science Policy Platform* у којима је назначено осам основних постулата *отворене науке*. У складу са њима Министарство просвете, науке и технолошког развоја Републике Србије је 9. јула 2018. усвојило *Платформу за отворену науку* која је намењена свим учесницима у научно-истраживачкој делатности и односи се на резултате истраживачких пројеката и програма финансираних у целини или делимично из буџета Републике Србије.

Управо је због тога овај догађај, који организује Универзитетска библиотека „Светозар Марковић“, изузетна прилика за све судеонике у српској научној заједници да директно комуницирају са лидерима процеса „отворене науке“, академске и истраживачке библиотеке су у развијеном свету кључне институције у промени научне парадигме и преласку на отворени приступ. Без знања о *отвореној науци* неће бити могуће у будућности учествовати у европским научним пројектима и позивима. Стога је ова радионица шанса за стицање знања важног за развој наше савремене науке и њено одржање у новим условима рада и објављивања резултата истраживања.